b'\n_START_ARTICLE_\nRolf Sand\n_START_SECTION_\nBakgrunn\n_START_PARAGRAPH_\nRolf Sand ble f\xc3\xb8dt utenfor ekteskap, som s\xc3\xb8nn av Ole Paulsen Sand (1897\xe2\x80\x931954) og Alfhild Johanne Heier (f\xc3\xb8dt 1897)._NEWLINE_Han ble midt i barndommen satt bort av slektninger til katolske nonner i Oslo. 6\xc2\xbd \xc3\xa5r gammel, med en koffert og trehjulssykkel, ble [han] plassert ved inngangen til St. Sunniva med instruks om \xc3\xa5 si: \xc2\xabHer skal jeg bo.\xc2\xbb Moren hadde dratt til USA for \xc3\xa5 pr\xc3\xb8ve seg som ballettdanser, og meningen var at s\xc3\xb8nnen skulle komme etter. Men da moren sendte sin s\xc3\xb8ster og s\xc3\xb8nn billetter til Amerikab\xc3\xa5ten, solgte tanten billettene og plasserte nev\xc3\xb8en hos St. Josephs\xc3\xb8strene. Hans onkel, gift med sin kj\xc3\xb8delige tante, tok ham ut av huset, fulgte ham til St. Josephs\xc3\xb8strene og etterlot ham der._NEWLINE_Etter at moren forgjeves hadde st\xc3\xa5tt p\xc3\xa5 kaien for \xc3\xa5 ta imot s\xc3\xb8nnen sin, mistet familien all kontakt med henne.\n_START_SECTION_\nSkuespiller\n_START_PARAGRAPH_\nHan var teaterelev ved Nationaltheatret fra 1947 til 1949, og etter noen sm\xc3\xa5roller i elevtiden, debuterte han i tittelrollen i Ludvig Holbergs Den pantsatte bondedreng v\xc3\xa5ren 1949. I 1950 spilte han Ole i Reisen til julestjernen, ellers ble det mest mindre roller i hans f\xc3\xb8rste opphold ved teatret. I 1952 gikk han til Tr\xc3\xb8ndelag Teater, deretter til Riksteatret fra 1954 og Nationaltheatret igjen fra 1958. Deretter pr\xc3\xb8vde han seg i noen st\xc3\xb8rre komiske roller som Jacob i Erasmus Montanus, Tobias i Folk og r\xc3\xb8vere i Kardemommeby og Nissefar i Reisen til julestjernen._NEWLINE_I 1962 tok han steget over til Det norske teatret, hvor han ble en del av ensemblet i over 25 \xc3\xa5r. Med unntak av en sesong ved Oslo Nye Teater i 1975\xe2\x80\x9376, ble han ved Det Norske Teatret fram til pensjonsavgang i 1987. I 1973 spilte Sand rollen som Torkel i TV-serien Blokk 12, Oppgang C <Marta, Torkel og de andre i Knatten borettslag>. I 1999 gjestet han Nationaltheatret i rollen som advokat Str\xc3\xb8m da Tante Ulrikke av Gunnar Heiberg ble nyoppf\xc3\xb8rt._NEWLINE_Sand spilte i n\xc3\xa6rmere 30 filmer, oftest sm\xc3\xa5 roller i komedier som S\xc3\xb8nner av Norge, Olsenbanden og B\xc3\xb8r B\xc3\xb8rson. Han var leder av Unge skuespilleres forening 1949 og hadde mange verv innenfor den katolske kirke._NEWLINE_Han ble i 1951 gift med barnepleier Britt Elisabeth (\xc2\xabBitten\xc2\xbb) Joner, som var faster til Johannes Joner og Sverre Indris Joner. Rolf Sand var halvbror til skuespiller og revyforfatter Bj\xc3\xb8rn Sand, og derigjennom onkel til Simen Sand og Jon Ola Sand._NEWLINE_Han pensjonerte seg i 1987.'